Oregonin ampuja ei tuntenut armoa - ampui naisen pyörätuolissa
Oregonin ampuja ei tuntenut armoa – ampui naisen pyörätuolissa
05.10.2015 klo 13:37
Yhdeksän ihmistä surmannut Chris Harper Mercer, 26, ei tuntenut armoa. Hän ampui myös niitä, jotka tottelivat häntä, uskonnosta riippumatta.
Traagisten tapahtumien näyttämönä toiminut Umpqua Community Collegen alue on ollut suljettuna torstaista saakka. AP
26-vuotias Chris Harper Mercer surmasi torstai-iltana Suomen aikaa englanninopettajan sekä kahdeksan oppilasta Oregonissa sijaitsevassa Umpqua Community Collegessa. Silminnäkijöiden mukaan Mercer käski uhrejaan maahan makaamaan ja kysyi, mikä heidän uskontonsa oli. Hän kuitenkin ampui vastauksesta riippumatta.
– En usko, että hänellä oli ketään erityisesti tähtäimessä. Hän halusi vain tehdä tämän huvin vuoksi. Mercer ampui kuitenkin jokaisen vastauksesta riippumatta, joten en usko hänen tähdänneen tietyn uskonnon edustajia, silminnäkijä kertoi CNN:lle.
Nimettömänä pysyttelevän naisen mukaan Mercer vaikutti hyvin päättäväiseltä tullessaan luokkahuoneeseen. Hän ei ollut jännittynyt tai stressaantunut, vaan näytti lähinnä nauttivan tilanteesta.
Mercerin uhrit olivat iältään 18-67-vuotiaita, ja heidän joukossaan oli myös pyörätuolissa istuva 44-vuotias Sarena Moore. Silminnäkijä kertoi, että kun Mercer käski kaikkien mennä maahan makaamaan, Moore yritti myös kiivetä alas pyörätuolistaan.
– Ampuja käski Mooren kuitenkin takaisin tuoliinsa istumaan, ja samalla kun nainen yritti ryömiä takaisin, Mercer ampui hänet, silminnäkijä kommentoi.
Mooren ystävien mukaan nainen oli vahvasti uskonnollinen ja hänellä oli suuri sydän.
Kohtalokkaana torstaina Mooren mukana luokkahuoneessa oli myös avustajakoira, joka selvisi tulituksesta hengissä.